b"\n_START_ARTICLE_\nLouis-Nicolas Cl\xc3\xa9rambault\n_START_SECTION_\nLiv og virke\n_START_PARAGRAPH_\nLouis-Nicolas Cl\xc3\xa9rambaults far, Dominique Cl\xc3\xa9rambault, var medlem av Vingt-quatre Violons du Roy ved hoffet til Ludvig XIV av Frankrike, og s\xc3\xb8nnen begynte tidlig \xc3\xa5 l\xc3\xa6re fiolin- og cembalospill. Orgelundervisning fikk han av Andr\xc3\xa9 Raison og komposisjon av Jean-Baptiste Moreau. I en alder av tretten \xc3\xa5r skrev han sin f\xc3\xb8rste Grand Motet og fikk senere organistpost ved kirkene Grands-Augustin og i 1710 Saint-Sulpice._NEWLINE_I 1705 gikk Cl\xc3\xa9rambault i tjeneste ved hoffet. Oppgavene var \xc3\xa5 organisere konserter og skrive kantater. Etter Ludvigs XIVs d\xc3\xb8d i 1715 flyttet hoffet til Paris._NEWLINE_Cl\xc3\xa9rambault etterfulgte Guillaume Gabriel Nivers ved Maison de Saint-Louis i Saint-Cyr-l'\xc3\x89cole. Dette var en undervisningsinstitusjon opprinnelig opprettet p\xc3\xa5 initiativ av Madame de Maintenon, Ludvigs XIVs elskerinne og senere morganatiske ektefelle. Form\xc3\xa5let med institusjonen var \xc3\xa5 gi et utdanningstilbud til d\xc3\xb8tre av forarmede h\xc3\xb8yadelige. Cl\xc3\xa9rambault gav musikkundervisning til elevene, spilte orgel og ledet flere kor. Samtidig utviklet han den typiske franske kantaten til \xc3\xa5 bli en slags miniopera, stort sett for sangstemme med cembalo- og gambeakkompagnement, i blant med fioliner og fl\xc3\xb8yte. I tr\xc3\xa5d med tidens smak var temaene hovedsakelig hentet fra gresk mytologi._NEWLINE_I 1719 etterfulgte Cl\xc3\xa9rambault l\xc3\xa6reren Andr\xc3\xa9 Raison som organist ved kirka Grands-Jacobins i Rue Saint-Jacques. Familien bodde i bydelen Saint-Germain des Pr\xc3\xa9s, og blant naboene var musikerkolleger som Marc-Antoine Charpentier, Andr\xc3\xa9 Campra, Jean-Philippe Rameau og Joseph Bodin de Boismortier._NEWLINE_S\xc3\xb8nnene C\xc3\xa9sar-Fran\xc3\xa7ois Nicolas (rundt 1705\xe2\x80\x931760) og \xc3\x89vrard-Dominique Cl\xc3\xa9rambault (1710\xe2\x80\x931790) ble organister og komponister. Etter Cl\xc3\xa9rambaults d\xc3\xb8d overtok C\xc3\xa9sar  organistposten, og etter dennes d\xc3\xb8d \xc3\x89vrard."